Pta-kragonderbreking stok in die speek vir FordFord se aanleg in Silverton, Pretoria, staan botstil weens die kragtorings wat op die N4 omgeval en groot dele van die stad in donkerte gehul het. Al drie skofte by die aanleg is tans opgeskort wat beteken die 720 Ranger-bakkies wat per dag hier gebou word, kan nie gebou word nie. Volgens Ford word sy 5 500 werknemers sowel as nagenoeg 60 000 werknemers by maatskappye wat onderdele aan Ford verskaf, hierdeur geraak. Ford wek ’n magdom sonkrag op – 13,5 MW – maar dit is eenvoudig nie genoeg om die reuse-aanleg aan die gang te hou nie. Dié onderbreking in Ford se bedrywighede sal nie net plaaslik gevoel word nie, maar ook in die meer as 100 lande waarna Ford sy bakkies uitvoer. Volkswagen se Amarok word in die Silverton-aanleg vervaardig. Volgens Ford werk hy saam met die Tshwane-metro en Eskom om die probleem op te los. Tientalle woonbuurte in en om Pretoria en Centurion het sedert Sondagaand sonder krag gesit nadat verskeie kragtorings tydens ŉ storm meegegee en op die N4 in Pretoria geval het. Van die gebiede se krag is Maandag en Dinsdag herstel, maar talle woongebiede sit steeds sonder krag.